
 28.3.2013
 BG
 Официален вестник на Европейския съюз
 L 90/4
 РЕГЛАМЕНТ (ЕС) No 296/2013 НА СЪВЕТА
 от 26 март 2013 година
 за изменение на Регламент (ЕО) No 329/2007 относно ограничителни мерки срещу Народна демократична република Корея
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз, и по-специално член 215, параграф 1 от него,
 като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
 като има предвид, че:
 (1)
 С Регламент (ЕО) No 329/2007 на Съвета (1) се привеждат в действие мерките, предвидени в Решение 2010/800/ОВППС на Съвета от 22 декември 2010 г. относно ограничителни мерки срещу Корейската народнодемократична република (2).
 (2)
 На 18 февруари 2013 г. Съветът прие Решение 2013/88/ОВППС (3) за изменение на Решение 2010/800/ОВППС, което предвиди допълнителни ограничителни мерки срещу Корейската народнодемократична република („Северна Корея“) чрез привеждане в действие на допълнителните мерки, които се изискват по силата на Резолюция 2087 (2013) на Съвета за сигурност на ООН, както и допълнителни самостоятелни мерки на Съюза.
 (3)
 Решение 2013/88/ОВППС включва допълнителен критерий за самостоятелно определяне от Съюза на лица и образувания, които подлежат на ограничителни мерки, а именно лицата, които участват, включително посредством предоставянето на финансови услуги, в доставката за Северна Корея или от нея на оръжие и свързани с него материали от всякакъв вид или на изделия, материали, оборудване, стоки и технологии, които биха могли да допринасят за програмите на Северна Корея, свързани с ядрени оръжия, с други оръжия за масово унищожение или с балистични ракети.
 (4)
 Освен това с Решение 2013/88/ОВППС се забраняват продажбата, доставката или трансферът в Северна Корея на някои други стоки, които имат отношение към севернокорейските програми, свързани с оръжия за масово унищожение, по-специално с нейния сектор за балистични ракети, а именно някои видове алуминий.
 (5)
 С Решение 2013/88/ОВППС също така се забранява продажбата, покупката, транспортирането и посредническите услуги, свързани със злато, благородни метали и диаманти на, от и за правителството на Северна Корея и доставянето на новоотпечатани, новоизсечени или неемитирани севернокорейски банкноти и монети на или в полза на Централната банка на Северна Корея, както и продажбата или покупката на държавни или гарантирани от държавата севернокорейски облигации. Освен това в Решение 2013/88/ОВППС се уточнява, че когато Съветът предвижда забрана на финансови услуги, това включва и предоставянето на услуги по застраховане и презастраховане. За целта е необходимо да се внесе техническо изменение в Регламент (ЕО) No 329/2007.
 (6)
 С Решение 2013/88/ОВППС се забранява откриването на нови клонове, дъщерни дружества или представителства на севернокорейски банки на територията на държавите членки, създаването на нови съвместни предприятия или получаването на дялово участие от страна на севернокорейски банки, включително Централната банка на Северна Корея, с банки под юрисдикцията на държавите членки.
 (7)
 Освен това в съответствие с параграф 13 от Резолюция 2087 (2013) на Съвета за сигурност на ООН е необходимо да се определи, че няма да се удовлетворяват никакви искове във връзка с изпълнението на договор или трансакция, засегнати от тези мерки, на посочени лица или образувания или на което и